La Llei 26/2001, de 31 de desembre, de cooperació al desenvolupament estableix a l'article 31 la creació del Registre d'organitzacions no governamentals per al desenvolupament (Registre d'ONGD), amb caràcter públic.
El Decret 109/2003, de 15 d'abril, regula el Registre d'ONGD, que actualment depèn del Departament d'Acció Exterior, Relacions Institucionals i Transparència i s'adscriu a la Secretaria d'Afers Exteriors i de la Unió Europea.
Mitjançant un encàrrec de gestió de l'Administració de la Generalitat de Catalunya i l'Agència Catalana de Cooperació al Desenvolupament (ACCD), prorrogat i modificat amb data 3 de desembre de 2018, s'encarrega la gestió del Registre d'ONGD a l'ACCD.
En aquest Registre es poden inscriure totes les entitats definides a l'article 30 de la Llei 26/2001, de 31 de desembre, amb seu social o delegació i estructura permanent a Catalunya, que vulguin rebre de la Generalitat de Catalunya ajudes o subvencions computables com ajuda oficial al desenvolupament (AOD).
Seguiu l'enllaç a continuació per a fer les següents gestions:
D'acord amb l'article 11 del Decret 109/2003, de 15 d'abril, pel qual es regula el Registre d'ONGD, les dades contingudes en els assentaments registrals a què fa referència l'article 5.2 d'aquest Registre tenen caràcter públic, en els termes del que estableix la Llei orgànica 3/2018, de 5 de desembre, de Protecció de Dades Personals i garantia dels drets digitals.
L'article 7 del Decret 109/2003, de 15 d'abril, preveu que les ONGD hauran de sol·licitar la inscripció dels fets que impliquin modificació de les dades inscrites.
Per accedir al formulari de sol·licitud de modificació de dades accediu al tràmit corresponent.
Si voleu conèixer les entitats que formen part del Registre d'ONGD podeu descarregar el llistat que trobareu a continuació.
P: Per accedir a una subvenció de la Generalitat de Catalunya o del seu sector públic computable com a AOD, cal inscriure l'entitat en el Registre d'ONGD si ja està inscrita en el Registre de l'AECID?
L'article 31.2.a) de la Llei 26/2001, de 31 de desembre, de cooperació al desenvolupament estableix que les ONGD que vulguin accedir a qualsevol ajut o subvenció de les administracions públiques han d'estar inscrites en el Registre d'ONGD o en el de l'AECID.
Tanmateix, i si només està inscrita en aquest darrer Registre, cal que l'ONGD també disposi de seu social o delegació amb establiment permanent a Catalunya.
P: Es pot estar inscrit en el Registre d'ONGD sense tenir seu o delegació a Catalunya?
L'article 31.2.b) de la Llei 26/2001, de 31 de desembre, de cooperació al desenvolupament estableix que les entitats que es vulguin inscriure en el Registre d'ONGD hauran de tenir seu social o delegació i estructura permanent a Catalunya.
P: Els documents que cal presentar per inscriure's en el Registre d'ONGD, cal que siguin els originals?
Les administracions no han d'exigir als interessats la presentació de documents originals, llevat que, amb caràcter excepcional, la normativa reguladora aplicable estableixi el contrari (art. 28.3 de la Llei 39/2015, d'1 d'octubre, del procediment administratiu comú de les administracions públiques).
Excepcionalment, quan la rellevància del document en el procediment ho exigeixi o hi hagi dubtes derivats de la qualitat de la còpia, les administracions poden sol·licitar de manera motivada la comparació de les còpies aportades per l'interessat, per a la qual cosa poden requerir que s'exhibeixi el document o la informació original (art. 28.5 de la Llei 39/2015).
P: On es pot presentar la sol·licitud d'inscripció al Registre d'ONGD?
R: La sol·licitud d'inscripció es pot presentar al registre electrònicament o presencial.
En cas que vulgueu realitzar el tràmit electrònicament cal fer-ho des del portal de tràmits de la Generalitat de Catalunya.
En cas que vulgueu realitzar el tràmit presencialment heu de fer servir els formularis normalitzats que trobareu al mateix portal de tràmits i presentar la documentació al registre on es troba la seu de l'ACCD (Via Laietana 14, 4a, 08003 Barcelona) o davant de qualsevol dels registres que preveu l'article 16.4 de la Llei 39/2015, d'1 d'octubre, del procediment administratiu comú de les administracions públiques.
P: Quin és el termini per a resoldre la inscripció?
R: L'Administració haurà de practicar la inscripció, si no hi ha defectes, en el termini de tres mesos a comptar des de la data d'entrada de la sol·licitud en el Registre.
Transcorregut el termini de tres mesos sense que s'hagi notificat la resolució expressa en relació amb la sol·licitud presentada, s'entendrà estimada, sens perjudici de l'obligació de l'Administració de resoldre de manera expressa.
P: Què passa si la resolució és denegatòria de la inscripció?
Contra una resolució de denegació de la inscripció, l'entitat pot recórrer-hi per la via administrativa mitjançant la interposició d'un recurs d'alçada davant de la persona titular de la Secretaria General del Departament d'Acció Exterior, Relacions Institucionals i Transparència.
Tanmateix, una resolució denegatòria d'inscripció no invalida la possibilitat de presentar una nova sol·licitud posteriorment, quan es donin les circumstàncies que acreditin que l'entitat compleix amb els requisits d'inscripció.